Iris Díaz Trancho, y termino ya, pertenez a esa xeneración que creció con dalgún tipu  d'ordenador en casa. Quiciabes por eso'l formatu del llibru, d'esti llibru que publica, nun ye que seya pequeñu, ye que-y queda pequeñu. Yo creo que si pudiera, si técnicamente fuera posible en papel, Iris escribiría con eso que s'empezó a llamar hipervínculos, los enllaces que te permiten conectar con otres páxines, y que vi qu'en México llamen "ligas", un nome qu'igual podemos adaptar pal asturianu como lligues. Diríamos lleendo un cuentu d'ella y clicaríamos nuna lliga y diba abrise'l cuadru de l'adoración de los  reis magos de Rubens, o la cita precisa onde Marco Polo fala de la so visita a la tumba de los reis magos en Saveh. A fin de cuentes, ye lo que facemos cuando vamos lleendo lo que nos propón: viaxar a mundos imaxinarios qu'existen, y dexanos envolver pola maxia de les sos palabres, pola lóxica de los sos misterios.